runetrust/blame-folketinget-dk huggingface dataset:
Mike Legarth (KF), 2008-05-28:
Jeg siger tak til formanden.
Jeg skal på vegne af vores ordfører, fru Helle Sjelle, læse følgende op: I efteråret havde jeg en sen aften mulighed for at besøge Reden på Vesterbro og her få et indblik i det hårde liv, som bl.a. de handlede kvinder lever. Selv om jeg kun fik et øjebliksbillede af det liv, gjorde den oplevelse alligevel et stort indtryk.
Derfor synes vi Konservative også, at det er positivt, at der i de senere år er blevet udarbejdet flere handlingsplaner til bekæmpelse af menneskehandel.
Det er planer, der skal sikre en helhedsorienteret indsats, og som indeholder alt lige fra forebyggelse til et øget samarbejde mellem de sociale organisationer og myndigheder.
Men det store spørgsmål er naturligvis, om den indsats, der ydes i kampen mod menneskehandel, er tilstrækkelig.
Når man læser aviserne og deres dækning af området, skal jeg indrømme, at man kan komme i tvivl.
Med hensyn til de ting, der sker på integrationsområdet, har ministeren allerede påpeget, at der skete en hel del ændringer sidste år.
Bl.a. blev refleksionsperioden udvidet til 100 dage og tilbuddene om hjemsendelse forbedret.
Men det er naturligvis tankevækkende, at ministeren også kan redegøre for, at kun en enkelt kvinde indtil nu har taget imod tilbuddet om at blive her i længere tid og få forberedt sin hjemsendelse.
Det tyder ikke på, at der er et massivt behov for at foretage ændringer på området.
Dertil kommer, at der allerede i dag er mulighed for, at handlede kvinder kan få opholdstilladelse, hvis de risikerer at blive forfulgt i deres hjemland.
Alt i alt er vi Konservative af den opfattelse, at det er en god idé at give de nuværende regler en chance
Lad os se på sagen igen til nytår, som forslaget til vedtagelse lægger op til.
Jeg skal så afslutningsvis sige, at fru Helle Sjelle desværre ikke kunne være her i dag og debattere det her punkt.
Min indsigt er begrænset, så jeg vil henvise spørgsmål til udvalgssamarbejdet senere.
Karen Hækkerup (S), 2008-05-28:
Det er ikke en kort bemærkning til den konservative ordfører, men blot en henstilling til, at vi suspenderer mødet, indtil ministeren igen indfinder sig i salen.
Pernille Vigsø Bagge (SF), 2008-05-28:
Det er i hvert fald klart vigtigt for SF at have åbne grænser og have en stor åbenhed mod udlandet - både mod EU og resten af verden.
Det er der ingen tvivl om.
Vi tror, at der er rigtig mange ting, man kan tage i brug for at bekæmpe kvindehandel og menneskehandel.
Jeg er så glad for, at fru Karen Ellemann var inde på et forbud mod køb af sex, for vi tror, det er et rigtig vigtigt middel til at stoppe efterspørgslen.
Vi synes, det er et rigtig vigtigt middel at signalere til samtlige kunder, at det her accepterer vi ikke.
Vi accepterer ikke, at man går ud og køber andre til sex.
I øvrigt er det i forvejen ulovligt, og derfor synes vi, det ville være fint, hvis politiet også brugte indsatsen mod de her bagmænd.
Men til det der med at lukke grænserne vil jeg sige: Nej, det er Dansk Folkepartis politik og alene Dansk Folkepartis politik.
Det kommer SF aldrig til at støtte.
Vi synes i SF, at det er fuldstændig afgørende at se på efterspørgslen.
Diskussionen begrænser sig rigtig tit til at være om ofrene og bagmændene, men det er jo en realitet, at 14 pct. af de danske mænd har købt eller køber seksuelle ydelser.
Vi synes, at det er fuldstændig horribelt, at man ikke i højere grad kigger på efterspørgslen, ikke mindst fordi rigspolitiets egen handlingsplan også peger på, at rigspolitiet synes, at man skal kigge på efterspørgslen.
Karen Ellemann (V), 2008-05-28:
Jeg har blot et enkelt spørgsmål.
I Morgenavisen Jyllands-Posten har fru Pernille Vigsø Bagge skrevet, at der ønskes en kriminalisering af de mænd, der køber ydelserne.
Det vil jeg gerne have lidt uddybende kommentarer til.
Martin Henriksen (DF), 2008-05-28:
Jeg kan stadig ikke genkende de besparelser, som fru Karen Hækkerup nævner.
Jeg vil bare svare, som jeg sådan set allerede har svaret, nemlig at vi er inde i løbende overvejelser på det her område, og hvis andre partier også var inde i løbende overvejelser på andre områder, kunne det jo være, der også kunne komme noget positivt ud af det, i stedet for at man fremstiller et billede som det, man har fremstillet via spørgsmål og andre ting, - et billede af, at det flertal, der sidder på magten i dag, næsten er de skumle bagmænd, der sidder og tjener penge på, at de mennesker har det ulykkeligt.
Jeg synes næsten, det har skinnet lidt igennem i den måde, debatten er blevet ført på indtil videre, at vi skulle være fuldstændig ligeglade med, hvordan de kvinder har det.
Det er jo vælgertaktik, og det er jo politisk spin fra oppositionen at forsøge at fremstille det, som om VOK-flertallet skulle være fuldstændig koldt over for, hvordan de her kvinder har det.
Det er jo fuldstændig absurd.
Så synes jeg, fru Karen Hækkerup stadig skylder et svar på - det kan fru Karen Hækkerup så ikke give, men så kan man jo lade det hænge i luften om Socialdemokraterne vil overveje at genindføre grænsekontrollen, så man kan få et bedre overblik over og føre bedre kontrol med den menneskehandel, som vi forhåbentlig kan få forhindret ved at genindføre grænsekontrollen.
Pernille Vigsø Bagge (SF), 2008-05-28:
De kvinder, vi taler om her i dag, har jo været udsat for både voldtægt og vold og trusler, og nu synes jeg lige, at jeg kan huske, at Dansk Folkeparti i den her samling har fremsat nogle beslutningsforslag, som skal skærpe straffen for lige præcis voldtægt og partnervold og den slags.
Jeg går ud fra, at de her forslag har til hensigt at skærpe retssikkerheden over for ofrene.
Og da de her kvinder jo også er ofre for de samme forbrydelser, går jeg ud fra, at Dansk Folkeparti også har en lyst til, at bagmænd og voldtægtsforbrydere og vold mod de her kvinder skal straffes.
Men det kræver, at politiet har tid til at efterforske sagerne, rejse sigtelser osv.
I Norge har man taget konsekvensen og fordoblet refleksionsperioden i forhold til den danske, nemlig til 6 måneder, og ministeren svarer i et svar: Under refleksionsperioden vil ofre for menneskehandel få muligheden for at tage stilling til et eventuelt samarbejde med politiet om efterforskning og retsforfølgelse af bagmænd.
Når nu Dansk Folkeparti er et meget tænkende parti, kunne Dansk Folkeparti så ikke tænke sig at være med til at udvide refleksionsperioden netop af hensyn til retssikkerheden?
Martin Henriksen (DF), 2008-05-28:
Vi afviser sådan set ikke i dag at udvide nogen opholdsperioder.
Jeg synes faktisk, at jeg har forsøgt at sige, at vi overvejer, om det skulle være en mulighed at udvide de opholdsperioder, som der er mulighed for at man kan få i dag.
Men jeg synes også, at når man hører diskussionen om, hvorvidt man skal have permanent opholdstilladelse eller asyl i Danmark, såfremt man er handlet kvinde, er der jo et eller andet sted, hvor diskussionen sådan halter lidt.
For hvor mange af de her kvinder kommer egentlig fra andre EU-lande?
Det ville jo være absurd, hvis vi i Danmark skulle til at give mennesker fra andre EU-lande asyl.
Så må man jo kigge på, om ikke man via et samarbejde med de her EU-lande, som nogle syntes var rigtig vigtige at få ind i EU, kunne få hjulpet de her kvinder på en eller anden måde.
Så jeg synes også, at der er nogle nuancer i debatten, som ikke har været fremme endnu, og som godt kunne trænge til at komme frem i lyset.
Pernille Vigsø Bagge (SF), 2008-05-28:
I SF's optik er et offer et offer, uanset om man kommer fra et EU-land, fra Danmark eller fra et helt andet sted på den anden side af kloden.
Jeg kunne godt tænke mig at få ordføreren til at forholde sig til, om man er et offer, og om den, der har forvoldt kriminaliteten, også skal straffes, uanset hvor offeret kommer fra, når man er offer for en kriminalitet.
Kunne vi så ikke også få en garanti for, at Dansk Folkeparti også, når det her skal drøftes igen om ½ år ifølge forslaget til vedtagelse, har tænkt sig bedre om vedrørende den opholdstilladelse og så måske kan komme med et konkret svar her til Folketinget om, hvad det er, man vil gøre for de her ofre?
Martin Henriksen (DF), 2008-05-28:
Jeg vil bestemt ikke udelukke, at Dansk Folkeparti på et tidspunkt kan komme med et konkret svar, og fru Pernille Vigsø Bagge vil formentlig være en af de første til at opfatte det, såfremt Dansk Folkeparti kommer med et konkret svar, og afkræve Dansk Folkeparti svar på, hvad det så helt konkret vil betyde.
Det er jeg ganske overbevist om.
Men en af hensigterne med, at vi er med i et forslag til vedtagelse, der pålægger regeringen at måle virkningen af den her handlingsplan, er jo netop, at der overordnet set er tre ministerier, som er involveret i det: Justitsministeriet og Velfærdsministeriet, herunder ligger Ligestillingsministeriet, og Integrationsministeriet.
Og i dag er det jo - i gåseøjne - kun integrationsministeren, der er til stede, og det ville jo være rimeligt, hvis man allerede før 2010 fik regeringen samlet set til at måle effekten af de forskellige initiativer, som er blevet taget på området.
For at vi kan gøre os kloge på, hvilke eventuelle nye initiativer, vi skal tage, vil det kræve, at vi har et fornuftigt overblik over de initiativer, som samlet set er blevet taget af regeringen, og hvordan de har virket, før vi overvejer at gå videre på området.
Lone Dybkjær (RV), 2008-05-28:
Jeg synes, at det er gode åbninger, som Dansk Folkeparti kommer med her.
Og jeg kan sådan set godt forstå, at Dansk Folkeparti i enhver sammenhæng bare siger, at vi skal lukke grænserne.
Der kan man så spørge, om Dansk Folkeparti virkelig tror på, at man vil kunne klare nogle af de her problemer ved at lukke grænserne.
Men det, jeg bare gerne vil spørge til, er, hvad Dansk Folkeparti forestiller sig omkring de her målinger, som jo altså skal ske inden ½ år.
Det er jo bemærkelsesværdig kort.
Der står, at man skal måle virkningen af handlingsplanen, herunder 100-dages-reglen, så Folketinget inden nytår kan diskutere sagen igen.
Er der sådan mere konkret en mistanke til et eller andet, som Dansk Folkeparti har lagt i det her, siden de er medforslagsstillere?
Eller er det bare, fordi man måske ikke helt tror på, at den virker godt nok, og derfor må man hellere få den vurderet igen?
Martin Henriksen (DF), 2008-05-28:
Jeg skal da være ærlig og sige, at jeg ikke tror, at det, vi gør herinde på dette område, nogen sinde vil være godt nok.
Vi vil desværre nok ikke kunne komme til at løse det her problem fuldstændig, men selv om vi så må sige, at det kan vi desværre nok ikke, så skal vi jo hele tiden gøre alt, hvad vi overhovedet kan, for at forsøge at løse problemet.
Grunden til, at vi synes, at det er rigtig godt, at det punkt er kommet med i forslaget til vedtagelse, er, at vi selvfølgelig ikke vil have, at man bare siger, at man fastholder status quo, vi vil løbende kigge på, om der er noget, vi kan gøre bedre.
Og jeg må ærligt indrømme, at jeg på nuværende tidspunkt ikke har et samlet overblik - jeg ved ikke, om der er nogen herinde, der har det - over, hvordan den indsats fra de tre ministerier, som overordnet set er involveret i det her, går, og det synes jeg vi skal have på bordet.
Så er det jo oplagt, at Folketinget, måske ikke hver uge, men med jævne mellemrum, diskuterer det her, for det er et alvorligt emne, og der synes vi, at hvis vi siger, at det skal være før nytår, så har de tre ministerier mulighed for at kigge på tingene og koordinere det, der skal koordineres, og komme med en samlet evaluering af, hvordan det går på området, og på den baggrund kan vi så diskutere det videre.
Lone Dybkjær (RV), 2008-05-28:
Det er sådan set måske bare en detalje, men den er ikke helt uvigtig, for sådan som jeg husker det, er handlingsplanen til bekæmpelse af handel med mennesker finansieret af satspuljemidler, og det vil sige, at den jo ligger inden for det forhandlingsområde, der omfatter satspuljemidlerne, hvor alle partierne i statspuljeaftalen så skal være enige om, hvad der skal ske.
Jeg synes, det er fint, at man vil pålægge regeringen at gøre det, men burde det ikke have været inden for rammerne af satspuljen, og vil ordføreren ikke give tilsagn om, at man selvfølgelig overholder de aftaler, der er vedrørende satspuljemidlerne, hvilket vil sige, at hvis der skal ske ændringer i dem, bliver de partier, der står bag satspuljemidlerne, inddraget?
Martin Henriksen (DF), 2008-05-28:
Det må være i alles interesse.
Så kan jeg ikke lade være med at sige, at diskussionen i dag - måske ikke i så mange af spørgsmålene til mig, men i de spørgsmål, der er blevet stillet førhen - afspejler en holdning om, at det siddende VKO-flertal ikke har formået at tage det her område alvorligt.
Så vidt jeg ved, er det rent faktisk sådan, at Danmark som et af de første lande i verden leverede en handlingsplan, hvor man forsøgte at iværksætte en koordineret indsats for at bekæmpe kvindehandel.
Den sidste regering nedsatte en arbejdsgruppe, og denne regering kom med opbakning fra Dansk Folkeparti allerede i 2002 med en af de første handlingsplaner i verden, og det synes jeg faktisk siger noget om, at det er et område, som vi selvfølgelig tager alvorligt og fortsat vil tage alvorligt.
Pernille Vigsø Bagge (SF), 2008-05-28:
Det er helt utroligt, at vi skal blive ved med at være vidne til en helt uanstændig behandling af ofre for den ledeste og mest gemene form for kriminalitet overhovedet i Danmark i dag.
Som et moderne samfund og en velfærds- og retsstat gør vi simpelt hen ikke indsatsen godt nok, når det kommer til at sikre ofre for menneskehandel.
Kvinder bliver som udgangspunkt betragtet som kriminelle frem for som ofre for en grov forbrydelse, og de ekspederes ud af landet uden den nødvendige støtte og hjælp.
Det er åbenbart oven i købet velfærdsministerens opfattelse, at de handlede kvinder, der lever med daglige overgreb, vold og anden tvang, foretrækker livet i Danmark under de her horrible betingelser frem for at komme hjem.
Det blev fremhævet, at politiet ville begynde registreringen af indsatsen mod prostitutionens bagmænd i politiets elektroniske registreringssystem.
Men hvordan er det lige, det er gået med politiets indsats?
Det er desuden blevet sagt, at samtlige politikredse inden den 1. juli 2007 skal indberette til rigspolitiet om opgaver og ansvarsfordeling i relation til den politimæssige indsats over for kvindehandel.
Det er blevet sagt, at samtlige politikredse inden udgangen af 2007 skal have foretaget kontrolbesøg på samtlige kendte bordelvirksomheder og have iværksat konkret efterforskning mod prostitutionens bagmænd uden at afvente anmeldelser.
Det sker alligevel, at Københavns Politi åbent erkender, at politiet har mere end svært ved at komme den ulovlige kvinde- og menneskehandel til livs, og at prioriterede sager ifølge B.T. den 19. maj kun er dråber i havet.
Nu har DR's dokumentarprogram så afsløret, at prostitutionsbranchens bagmand har kronede dage og tilsyneladende på ingen måde har fået indskrænket deres muligheder for at tjene styrtende med sorte penge på slavehandel i Danmark.
Nu har justitsministeren da også spagt erkendt, at indsatsen kunne have været bedre.
Det ville derfor også være på sin plads, at integrationsministeren nu også kommer ind i kampen og forholder sig til de omstændigheder, som en række mennesker er tvunget til at leve under i Danmark.
Det faktum, at integrationsministeren hidtil konsekvent har undladt at forholde sig konkret til, at handlede kvinder og børn i Danmark langt fra får den nødvendige støtte og hjælp, men typisk ekspederes til udlandet som kriminelle, er ret betænkeligt.
De fine ord i handlingsplanerne om, at alle ofre for menneskehandel får tilbud om en veltilrettelagt og forsvarlig modtagelse i hjemlandet, følges ret sjældent op af reel handling.
En udvidelse af ofrenes opholdsmuligheder er fuldstændig afgørende.
I dag skal de jo samarbejde med politiet for at få de 100 dages ophold i Danmark, men kvinderne er jo sjældent i en situation, hvor de som udgangspunkt føler tillid til politiet eller andre myndigheder, og et samarbejde med politiet kræver, at kvinderne i langt højere grad, end tilfældet er i dag, føler sig trygge.
I den her sammenhæng er og bliver øget vidnebeskyttelse og bedre opholdsmulighed absolut nødvendig.
Det må virkelig være svært for regeringspartierne at blive ved med at trække på skuldrene ad virkeligheden i samfundets skyggeside.
Martin Henriksen (DF), 2008-05-28:
Ja tak.
Når nu det her område betyder så meget for Det Radikale Venstre, og jeg forstår, at man er villig til at tage alle de redskaber i brug, som måtte være nødvendige, for at vi kan dæmme op for menneskehandel, vil jeg høre, om det så indgår i Det Radikale Venstres overvejelser at genindføre grænsekontrollen.
Der er ikke tale om, at man ikke må rejse andre steder hen i EU, eller hvor man ellers har lyst til at rejse hen.
Det er slet ikke det, der er tale om.
Der er bare tale om, at man genindfører grænsekontrollen eventuelt i en forsøgsperiode, og så kan vi jo efter den forsøgsperiode se, om det har haft en effekt på antallet af handlede kvinder i Danmark.
Hvis det betyder så meget for Det Radikale Venstre, er det så noget, Det Radikale Venstre vil være indstillet på at indføre i en forsøgsperiode?
Kirsten Brosbøl (S), 2008-05-28:
Jeg synes faktisk, det er ret tydeligt, at den nuværende integrationsminister ikke er den minister, der tidligere har deltaget i de folketingsdebatter, vi har haft, om menneskehandel.
Når man kan stå på talerstolen i dag og sige, at det er den nuværende regering, som har været frontkæmper for, at vi skulle have udvidet den beskyttelsesperiode, må jeg bare sige, at så har man altså ikke fulgt ret godt med i debatten dengang.
Hvis den nuværende integrationsminister havde været til stede de gange, hvor vi har diskuteret udvidelse af beskyttelsesperioden, ville hun vide, at den daværende regering og den daværende minister gang på gang afviste, at det var nødvendigt at udvide perioden fra de 30 dage.
Men det kan vi jo nok ikke blive enige om i dag.
Det, jeg bare vil bede ministeren om at bekræfte, er, at der jo er forskel på at diskutere, hvor lang beskyttelsesperioden skal være, og så det, som ligger i det forslag til vedtagelse, som vi har fremsat, nemlig om der skal være mulighed for opholdstilladelse i Danmark, hvis man vurderer, at det simpelt hen er til fare for kvinden at blive sendt ud af landet.
Ministeren blander altså tingene sammen, når hun siger, at vi snakker om beskyttelsesperioden på 100 dage, eller hvor lang den nu skal være.
Det, vi er optaget af, er, at vi får en diskussion om …
Birthe Rønn Hornbech (V), 2008-05-28:
Jeg tror godt, jeg kan tillade mig at sige, at det er spørgeren, der nu blander tre forskellige ting godt og grundigt sammen.
Jeg har helt klart forklaret, hvad de 100 dages refleksionsperiode betyder, nemlig at der skal være ordentlig tid til en forberedt hjemsendelse og også med forberedelser i hjemlandet, hvis det er muligt.
Hvad forslaget til vedtagelse præcis går ud på, må de partier, der står bag, jo vide noget bedre end mig, men jeg er i hvert fald imod, at der skabes et særligt opholdsgrundlag nu.
Det må jeg sige.
Når spørgerne taler om fare for den pågældendes liv, må jeg jo bare sige, at hvis man er forfulgt af grunde, som er nævnt i flygtningekonventionen, behøves der ikke et nyt opholdsgrundlag; det er allerede til stede, og man kan søge om asyl i Danmark.
Kirsten Brosbøl (S), 2008-05-28:
Ministeren blev i sin replik nu her ved med at henvise til de 100 dage, og at kvinderne jo ikke ønsker det, så hvorfor overhovedet diskutere et opholdsgrundlag.
Der er vores påstand i hvert fald, at grunden til, at mange af kvinderne fraskriver sig denne beskyttelsesperiode, er jo netop, at de ikke kan se noget perspektiv i egentlig at få den hjælp, de har behov for, fordi de netop, når de tager imod den her beskyttelsesperiode på 100 dage, skal skrive under på, at de vil samarbejde om forberedt hjemsendelse.
Det er lige præcis det, der er problemet, og derfor afviser mange af de her kvinder overhovedet at tage imod vores hjælp, og så kan vi heller ikke give dem den forberedte hjemsendelse.
Derfor siger vi altså på forhånd: Hvis I ikke kan det, tager vi altså overhovedet ikke noget ansvar for, hvad der sker med jer, når I rejser ud af landet.
Det synes jeg sådan set er et meget, meget alvorligt problem, som ministeren skulle tage lidt mere alvorligt end bare at komme med lidt beskyldninger om, at vi i oppositionen ikke tager det her problem alvorligt.
Birthe Rønn Hornbech (V), 2008-05-28:
Hvis vi ellers kan identificere disse kvinder, har de et stående tilbud om en forberedt hjemsendelse i op til 100 dage, før de sendes hjem til mere ordnede forhold.
Jeg må så sige, at det overgår min forstand, hvordan vi skulle kunne undersøge forholdene der, hvor de rejser hen, når de er forsvundet og vi ikke aner, hvor de rejser hen.
Jamen det er da interessant at høre, at man kun foreslog 3 måneder for at få forslaget igennem.
Man kan så sige, at de holdninger, der er givet udtryk for i dag, ikke vidner om det samme formål, altså at man vil have tingene igennem.
Med hensyn til politiet er jeg altså nødt til at gøre opmærksom på noget.
Man har jo sagt til fru Line Barfod, at vi godt vil undersøge nærmere, om kvinderne ikke bliver bekendt med det tilbud, der er.
Men politiet er altså til for at efterforske forbrydelser, og netop under denne regering har vi med den meget store politireform - sammen med andre partier - jo prioriteret kvindehandel meget højt.
Vi mener også, at det på lidt længere sigt vil vise sig, at man med de nye politikredse, som er meget mere slagkraftige, med uddannelse af politifolk, med analyse, i meget højere grad vil kunne få afsløret bagmændene.
Men det er klart, at politiet må fokusere på opklaringen af forbrydelserne, og det er ikke altid rart for dem, som kommer i søgelyset.
Pernille Vigsø Bagge (SF), 2008-05-28:
Jeg er altså nødt til at gøre opmærksom på, at ministeren ikke udtaler sig i overensstemmelse med virkeligheden, når ministeren påpeger politiets store indsats i forhold til denne problemstilling.
I december 2006, altså for halvandet år siden, sagde regeringens repræsentant i en forespørgsel om kvindehandel, at inden den 1. juni 2007 skulle samtlige politikredse indberette til rigspolitiet om opgaveog ansvarsfordelingen i relation til indsatsen over for kvindehandel
det er ikke sket - at samtlige politikredse inden udgangen af 2007 skulle have udarbejdet konkrete efterforskningsoplæg rettet mod prostitutionens bagmænd og have iværksat konkrete efterforskninger mod prostitutionens bagmænd uden at afvente anmeldelser -
det er ikke sket samt have foretaget kontrolbesøg på samtlige kendte bordelvirksomheder
det er heller ikke sket.
Hvis de ting var sket, kunne det godt være, kvinderne havde fået et incitament til at tage imod de tilbud, myndighederne giver, og hvad mener ministeren om, at det, regeringen lovede for halvandet år siden i forhold til de handlingsplaner, jo ikke er blevet ført ud i livet?
Birthe Rønn Hornbech (V), 2008-05-28:
Nu ved spørgeren jo godt, at jeg ikke går direkte ind på andre ministres områder, så jeg er ikke i stand til at gennemskue, om spørgeren overhovedet har ret i sine påstande.
Der rejses jo en række påstande her, hvorefter der stilles spørgsmål på baggrund af de påstande, der rejses, og det må justitsministeren gendrive.
Pernille Vigsø Bagge (SF), 2008-05-28:
Ministeren har altså tidligere i dag været inde på både beskæftigelsesministerens område og justitsministerens område i forbindelse med terrorlovgivningen osv., så jeg tænkte bare, at hvis vi nu rettede fokus tilbage mod sagen og de handlede kvinder, kunne det være, ministeren havde lyst til at udtale sig.
Jeg kunne godt tænke mig at vide, om ministeren, som trods alt er kendt for at have en høj grad af retsbevidsthed og for at værne om retssikkerheden, ikke synes, det er meget betænkeligt, når vi bl.a. i B.T. de seneste uger har set eksempler på, at de her ofre er blevet behandlet som kriminelle og ikke som ofre.
Så overordnet her til slut: Med ministerens indstilling til retssikkerhed, ligger det så trods alt ikke ministeren på sinde at gøre noget?